Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την τροποποίηση για δεύτερη φορά του κανονισμού (ΕΚ) αριθ. 48/1999 περί καθορισμού, για ορισμένα αποθέματα ιχθύων και ομάδες αποθεμάτων ιχθύων, των συνολικών επιτρεπόμενων αλιευμάτων για το 1999 καθώς και ορισμένων όρων υπό τους οποίους είναι δυνατόν να αλιεύονται

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Τα συνολικά επιτρεπόμενα αλιεύματα (TAC) που αφορούν τα αποθέματα καραβίδας στη Βόρεια Θάλασσα,στο Skagerrak, στο Kattegat και στην περιοχή CIEM IIIbcd και τα αποθέματα παπαλίνας στην περιοχή CIEM IIa (κοινοτικά ύδατα) και στη Βόρεια Θάλασσα (κοινοτικά ύδατα), που υπόκεινται σε προληπτικά TAC, δεν επαρκούν για τη διατήρηση των δραστηριοτήτων εκμετάλλευσης για όλο το έτος 1999. Σύμφωνα με τις διατάξεις που έχουν θεσπιστεί από τον κανονισμό (ΕΚ) αριθ. 847/96 [1], τα προληπτικά TAC μπορούν να επανεξεταστούν μετά από αίτηση κράτους μέλους, βάσει των όρων που προβλέπονται στο άρθρο 3, παράγραφος 1, του εν λόγω κανονισμού. Το Ηνωμένο Βασίλειο και η Δανία υπέβαλαν αιτήσεις με σκοπό την αύξηση των TAC αντιστοίχως στη Βόρεια Θάλασσα, στο Skagerrak και το Kattegat και διαβίβασαν προς το σκοπό αυτό τα αναγκαία στοιχεία για την αιτιολόγηση της αίτησής τους. Επιπλέον, η μεγάλη αφθονία μπακαλιάρου που παρατηρήθηκε στο Kattegat μπορεί να οδηγήσει σε μαζική απόρριψη ψαριών, λόγω πρόωρης εξάντλησης των TAC. Σύμφωνα με τα πρόσφατα επιστημονικά στοιχεία, τα αλιεύματα του αποθέματος αυτού μπορεί να αυξηθούν το 1999, διατηρώντας ταυτόχρονα τις αρχές διατήρησης στις οποίες βασίζονται τα TAC.

[1] ΕΕ L 115 της 9.5.1996, σ. 3.

Εξάλλου, στο πλαίσιο των διμερών διαβουλεύσεων όσον αφορά τα αμοιβαία αλιευτικά δικαιώματα μεταξύ της Κοινότητας και της Πολωνίας για το έτος 1999 τα κοινοτικά μερίδια για την σαρδελόρεγγα της Βαλτικής Θάλασσας έχουν τροποποιηθεί.

Η παρούσα πρόταση έχει ως στόχο την αντιμετώπιση των προβλημάτων αυτών μέσω της τροποποίησης του κανονισμού (ΕΚ) αριθ. 48/1999 του Συμβουλίου.

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με την τροποποίηση για δεύτερη φορά του κανονισμού (ΕΚ) αριθ. 48/1999 περί καθορισμού, για ορισμένα αποθέματα ιχθύων και ομάδες αποθεμάτων ιχθύων, των συνολικών επιτρεπόμενων αλιευμάτων για το 1999 καθώς και ορισμένων όρων υπό τους οποίους είναι δυνατόν να αλιεύονται

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3760/92 του Συμβουλίου, της 20ης Δεκεμβρίου 1992, για τη θέσπιση κοινοτικού συστήματος για την αλιεία και την υδατοκαλλιέργεια [2], και ιδίως το άρθρο 8 παράγραφος 4,

[2] ΕΕ L 389 της 31.12.1992, σ. 1. Κανονισμός που τροποποιήθηκε από την Πράξη Προσχώρησης του 1994.

την πρόταση της Επιτροπής,

Εκτιμώντας τα εξής :

(1) Ο κανονισμός (ΕΚ) αριθ. 48/1999 [3] καθορίζει για ορισμένα αποθέματα ιχθύων και ομάδες αποθεμάτων ιχθύων, τα TAC για το 1999 και ορισμένους όρους υπό τους οποίους είναι δυνατόν να αλιεύονται.

[3] ΕΕ L 13 της 18.1.1999, σ. 1. Κανονισμός που τροποποιήθηκε τελευταία από τον κανονισμό (EΚ) αριθ. 1570/1999 (ΕΕ L 187 της 20.7.1999, σ. 5).

(2) Σύμφωνα με τις διατάξεις που προβλέπονται στον κανονισμό (ΕΚ) αριθ. 847/96 του Συμβουλίου, της 6ης Μαΐου 1996, περί θεσπίσεως συμπληρωματικών όρων για την ετήσια διαχείριση των TAC και των ποσοστώσεων [4], τα προληπτικά TAC μπορούν να αυξηθούν σύμφωνα με τους όρους που ορίζονται στο άρθρο 3, παράγραφος 1, του εν λόγω κανονισμού. Οι όροι αυτοί πληρούνται για τα αποθέματα καραβίδας στη Βόρεια Θάλασσα, στο Skagerrak, στο Kattegat και στην περιοχή CIEM IIIbcd και για τα αποθέματα παπαλίνας στην περιοχή CIEM IIa (κοινοτικά ύδατα) και στη Βόρεια Θάλασσα (κοινοτικά ύδατα).

[4] ΕΕ L 115 της 9.5.1996, σ. 3.

(3) Σύμφωνα με τα πιο πρόσφατα επιστημονικά στοιχεία, τα TAC που εφαρμόζονται στα αποθέματα μπακαλιάρου στο Kattegat για το 1999 μπορεί να αυξηθούν, τηρώντας ταυτόχρονα τις αρχές διατήρησης.

(4) Εξάλλου, στο πλαίσιο των διμερών διαβουλεύσεων όσον αφορά τα αμοιβαία αλιευτικά δικαιώματα μεταξύ της Κοινότητας και της Πολωνίας για το έτος 1999 τα κοινοτικά μερίδια για την σαρδελόρεγγα της Βαλτικής Θάλασσας έχουν τροποποιηθεί.

(5) Συνεπώς πρέπει να τροποποιηθεί ο κανονισμός (ΕΚ) αριθ. 48/1999 του Συμβουλίου αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Tο Παράρτημα του παρόντος κανονισμού αντικαθιστά τα αντίστοιχα στοιχεία του Παραρτήματος του κανονισμού (ΕΚ) αριθ. 48/1999.

Άρθρο 2

Ο παρών κανονισμός αρχίζει να ισχύει την επόμενη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος ΠΑΡΑΡΤΗΜΑ

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>